รัฐบาลทุ่มงบ1.7แสนล้าน
ผุดเมืองใหม่บูรพนาภาคตะวันออก สร้างรถไฟความเร็วสูงอีก6หมื่นล.
19 มิ.ย. 2555

ผุดเมืองใหม่บูรพนาภาคตะวันออก สร้างรถไฟความเร็วสูงอีก6หมื่นล.
กรอ.ไฟเขียวลงทุนระบบคมนาคมภาคตะวันออก 1.7 แสนล้านบาท สร้างเมืองใหม่ “บูรพนา”
นายจารุพงศ์ เรืองสุวรรณ รมว.คมนาคม เปิดเผยว่า คณะกรรมการร่วมภาครัฐและเอกชนเพื่อแก้ไขปัญหาทางเศรษฐกิจ (กรอ.) มีมติเห็นชอบหลักการการลงทุนโครงข่ายคมนาคมขนส่งในพื้นที่ภาคตะวันออกเป็นวงเงิน 116,572 ล้านบาท ซึ่งกระทรวงคมนาคมจะรับไปดำเนินการให้แล้วเสร็จในปี 2560 
อย่างไรก็ตาม การลงทุนดังกล่าวยังไม่รวมโครงการรถไฟความเร็วสูงกรุงเทพฯ-ระยอง ระยะทาง 194 กิโลเมตร วงเงิน 60,150 ล้านบาท ที่คณะรัฐมนตรี (ครม.) มีมติให้กระทรวงคมนาคมรับไปดำเนินการ และได้จัดสรรงบ 250 ล้านบาท ศึกษารายละเอียดโครงการไปแล้ว
สำหรับโครงการลงทุนที่สำคัญ เช่น โครงการก่อสร้างท่าเรือแหลมฉบังเฟส 3 วงเงิน 3.5 หมื่นล้านบาท โครงการศูนย์ขนส่งตู้สินค้าทางรถไฟที่ท่าเรือแหลมฉบัง 3,167 ล้านบาท โครงการทางหลวงพิเศษช่วงพัทยา-มาบตาพุด ระยะทาง 31 กิโลเมตร 1.15 หมื่นล้านบาท โครงการทางพิเศษบูรพาวิถี-พัทยา 57 กิโลเมตร 3.42 หมื่นล้านบาท 
นอกจากนี้ กรอ.มีมติเห็นชอบให้กระทรวงคมนาคมเร่งรัดโครงการรถไฟทางคู่ฉะเชิงเทรา-คลอง 19แก่งคอย 1.36 หมื่นล้านบาท และโครงการปรุงปรับเส้นทางถนน ลงทุนระบบรถไฟรางคู่เชื่อมระหว่างท่าเรือแหลมฉบังและนิคมอุตสาหกรรมมาบตาพุด เพื่อไม่ให้การส่งออกของไทยเกิดปัญหาคอขวด 
กรอ.รับข้อเสนอเอกชนในการสนับสนุนโครงการพัฒนาเมืองศูนย์กลางจังหวัดภาคตะวันออก หรือ บูรพนา ในพื้นที่รอยต่อ จ.ชลบุรี-ระยอง และเมืองพัทยา-ระยอง พื้นที่ 100 ตารางกิโลเมตร รองรับประชากร 2.5-5 แสนคน 
นายจารุพงศ์ ระบุว่า กระทรวงคมนาคมจะหารือกับกองทัพเรือเพื่อพัฒนาสนามบินอู่ตะเภาเป็นสนามบินเชิงพาณิชย์เพื่อรองรับการขนส่งนักท่องเที่ยวแบบเช่าเหมาลำและส่งออกสินค้า โดยจะเป็นสนามบินพาณิชย์แห่งที่ 3